संसार सिंह उसलै त्री-चौथी जमाता च पढ़दे हे जदूं मियां सिंह हुन्दा काल होआ। जिस स्कूल च संसार सिंह होर पढ़दे हे उसगी इक मौलवी साह्‌ब चलांदे हे। मौलवी साह्‌ब दी उर्दू-फारसी शायरी च खास दिलचस्पी ही। संसार सिंह पर मौलवी साह्‌ब दी शायराना तबीयत दा खासा असर अवश्श पेआ होना जिसदी पुश्टी संसार सिंह दे स्वामी ब्रह्मानंद तीर्थ’ बनियै कवि जीवन थमां होंदी ऐ। स्कूली पढ़ाई मजबूरन छोड़ने परैंत्त बी संसार सिंह दी पढ़ने च रुचि बरोबर बनी रही—उनें बाद दे जीवन च संस्कृत, हिन्दी, फारसी, उर्दू ते पंजाबी भाशाएं दा गूढ़ अध्ययन कीता। चाली ब’रे वेदान्त पढ़ेआ। सूफीमत दे अध्ययन-मनन कारण उंदे व्यक्तित्व पर उसदा बी चोखा रंग चढ़ेआ।